**בבית המשפט המחוזי מרכז ת.פ.ח. 17/**

**בפני הרכב**

**המאשימה: מדינת ישראל**

 באמצעות פרקליטות מחוז מרכז

 רח' הנרייטה סולד 1, תל-אביב, מיקוד 61330

 טל': 03-6970222; פקס: 03-6959567

**- נ ג ד -**

**הנאשמים: 1. יוסף בן ח'אלד כמיל**

יליד 13.1.1997, ת.ז.

 קבאטיה

**(עתה במעצר מיום 5.10.17)**

**2. מחמד בן זיאד אבו אלרוב**

יליד 31.10.1998, ת.ז.

 קבאטיה

 **(עתה במעצר מיום 5.10.17)**

**כתב אישום**

**חלק כללי:**

1. בתחילת נובמבר 2015 נהרג חברם של הנאשמים, אחמד עווד אבו אלרוב, במהלך ניסיון לבצע פיגוע דקירה במעבר ג'למה.
2. בתקופה הסמוכה לאירועים המתוארים בכתב האישום, הרבו הנאשמים לצפות בסרטונים אשר תיעדו חיכוכים אלימים בין נשים מוסלמיות ובין כוחות הביטחון הישראלים במסגד אל אקצא.
3. מעשי הנאשמים אשר יתוארו להלן, בוצעו על רקע האמור לעיל.

**א. העובדות:**

1. הנאשמים הינם תושבי קבאטיה, ובמועד הרלוונטי לכתב האישום לא היו מורשים להיכנס לישראל ולשבת בה.
2. עובר לתאריך 23.9.17, או בסמוך לכך, החליטו הנאשמים להיכנס לישראל על מנת לעבוד בכפר קאסם, במחסן פחמים השייך לבית העסק ש.י.ש. (להלן: "**המחסן**"), אשר בניהולו של ראובן שמרלינג ז"ל, יליד 29.9.47 (להלן: "**המנוח**").
3. אותה עת, גמלה בלבו של נאשם 1 ההחלטה לנצל את השהות בישראל על מנת לבצע פיגוע דקירה ממניע לאומני, ולגרום למותם של יהודים, באשר הם יהודים, זאת על רקע המתואר בחלק הכללי של כתב האישום. נאשם 1 הציע לנאשם 2 לבצע עמו בישראל פיגוע דקירה, והוא סירב.
4. בתאריך 23.9.17, נכנסו הנאשמים לישראל שלא כדין, וסמוך לאחר מכן החלו לעבוד במחסן.
5. במהלך עבודתם, לנו הנאשמים בחדר אשר בשטחי המחסן (להלן: "**החדר**"). סמוך לחדר היו מקלחת ושירותים.
6. עובר ליום 2.10.17, או בסמוך לכך, על רקע האמור בחלק הכללי של כתב האישום, הציע נאשם 1 לנאשם 2 לרצוח את אחד היהודים אשר עובדים במחסן, ונאשם 2 הסכים לכך (להלן: "**הקשר**").
7. במסגרת הקשר ובמטרה לקדמו, ביום 2.10.17 או בסמוך לכך, הלכו הנאשמים למרכז כפר קאסם על מנת לרכוש סכין, בה יבצעו את הרצח. הנאשמים לא מצאו סכין המתאימה לצרכיהם, וחזרו למחסן.
8. למחרת, הלך שוב נאשם 2 לחפש את מבוקשם, ורכש סכין לחיתוך בשר, בעלת ידית שחורה ולהב באורך של כ - 18 ס"מ (להלן: "**הסכין**"). נאשם 2 נתן את הסכין לנאשם 1, אשר הסתיר אותה מתחת למזרן בחדר.
9. במסגרת הקשר, וכדי להבטיח את הימלטותם מישראל לאחר ביצוע הרצח, השיגו הנאשמים מספר טלפון של אדם אשר יוכל להעבירם מישראל אל מקום מגוריהם (להלן: "**המסיע**").
10. בהמשך, במסגרת הקשר, כחלק מהחלטתם המשותפת המתוארת בסעיף 6 לעיל, ועל רקע תחושת כעס של הנאשמים כלפי המנוח סביב יחסי העבודה ביניהם, גמלה בלבם ההחלטה לגרום למותו של המנוח.
11. ביום 4.10.17, בשעה 9:50 או בסמוך לכך, הגיע המנוח למחסן, דפק על דלת החדר, וכאשר פתחו לו הנאשמים, נזף בהם ש"הם טובים רק בלישון ולאכול". המנוח ביקש מנאשם 1 להעמיס מצבר של מלגזה מהמחסן לרכב שלו, ונאשם 1 יצא מהחדר ועשה כדבריו.
12. סמוך לאחר מכן, חזר נאשם 1 לחדר, והנאשמים סיכמו, כי זוהי העת להוציא לפועל את מטרתם ולגרום בצוותא חדא למותו של המנוח.
13. הנאשמים סיכמו ביניהם, כי נאשם 2 יוביל את המנוח אל החדר בטענה כי המקרר מקולקל, ויסיח את דעתו, ונאשם 1 ידקור את המנוח באמצעות הסכין (להלן: "**התוכנית**").
14. נאשם 1 התקשר למסיע, ותיאם עמו שיבוא לקחת אותם, זאת כדי להבטיח את הימלטותם מהמקום מיד לאחר ביצוע הרצח.
15. בסביבות השעה 10:30, בהתאם לתוכנית, הוביל נאשם 2 את המנוח אל החדר באמתלת שווא שיבדוק את המקרר המקולקל.
16. בחדר, בדק המנוח את המקרר המקולקל תוך שנאשם 2 משוחח עמו כדי להסיח את תשומת לבו. או אז, בהתאם לתוכנית, שלף נאשם 1 את הסכין מהמזרן ודקר את המנוח מאחור בכתף שמאל.
17. המנוח, בניסיון להתגונן, הרים כיסא שהיה בחדר והיכה באמצעותו ברגלו של נאשם 1. נאשם 2 דחף את המנוח והיכה אותו בראשו באמצעות מאוורר שהיה בחדר, בעוד נאשם 1 המשיך לדקור את המנוח מספר פעמים בבטנו, בחזהו ובחלקים נוספים בגופו.
18. נאשם 2 יצא מהחדר, הביא במהירות מכוש שהיה בסמוך לדלת, והיכה באמצעותו את המנוח בבטנו.
19. אותה עת, התעקמה הסכין שאחז נאשם 1, והוא זרק אותה מידו, לקח את המכוש מנאשם 2, והיכה את המנוח בראשו, עד שהלה התמוטט מדמם לרצפה, ושכב חסר תנועה.
20. מיד לאחר מכן הלך נאשם 2 לחדר המקלחת להתקלח ולהחליף את בגדיו. אותה עת צילם נאשם 1 את המנוח בטלפון הנייד אשר היה ברשותו ולאחר מכן התקלח אף הוא והחליף את בגדיו.
21. הנאשמים יצאו מהחדר כאשר הם משאירים את המנוח מתבוסס בדמו, ונמלטו מהמקום.
22. הנאשמים התקשרו שוב למסיע, תיאמו עמו מקום מפגש מדויק בכפר קאסם, ולאחר מכן נסעו עמו למחסום ומשם המשיכו למקום מגוריהם.
23. בהמשך שברו הנאשמים את הטלפונים הניידים אשר היו ברשותם וזרקו אותם.
24. כתוצאה ממעשיהם של הנאשמים נגרמו למנוח חבלות רבות וקשות אשר גרמו למותו:
25. כעשרים פצעים גדולים וחמורים בראש, שגרמו לדימומים בשכבה הפנימית של הקרקפת, שברים בגולגולת, דימומים בין קרומי המוח ומעיכה של רקמת המוח;
26. פצע דקירה בכתף שמאל, דרך כלי הדם הגדולים של הצוואר משמאל ולתוך האונה העליונה של הריאה השמאלית;
27. שלושה פצעי דקירה בחזה; שני פצעי דקירה בבטן; פצע דקירה בגב משמאל; פצע דקירה באמה השמאלית; פצע דקירה בירך השמאלית;
28. פצעי קרע, פצעי חתך, פצעי שפשוף ודימוים תת עוריים בראש; פצעי חתך, פצעי שריטה ופצעי שפשוף בגו ובגפיים העליונים; דימום תת עורי בברך השמאלית.
29. במעשיהם המתוארים לעיל, עשו הנאשמים מעשה טרור, וגרמו, בצוותא חדא ובכוונה תחילה, למותו של המנוח, בן 70 במותו.
30. במעשיהם המתוארים לעיל, נכנסו הנאשמים לישראל וישבו בה בניגוד לחוק.

**ב. הוראות החיקוק לפיהן מואשמים הנאשמים:**

1. **רצח בכוונה תחילה –** עבירה לפי סעיף 300(א)(2) ביחד עם סעיף 29 לחוק העונשין, התשל"ז – 1977.
2. **כניסה וישיבה בישראל בניגוד לחוק** – עבירה לפי סעיף 12(1) לחוק הכניסה לישראל, התשי"ב – 1952.

**ג. עדי התביעה:**

 **שרון משעל, עו"ד**

 **ממונה (עניינים פליליים) בפרקליטות מחוז מרכז**

**תל-אביב, ‏ט' בחשון תשע"ח**

 **29 באוקטובר 2017**

**מספר תיק פרקליטות: 06/00006449/17**

**מספר תיק חקירה (פל"א): 443470/2017**

**סימוכין 147813/2017**

##### הודעה לנאשמים

הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.

##### הודעה לבית-המשפט

בהתאם להוראת סעיף 15א'(א) לחוק סדר הדין הפלילי [נוסח משולב] התשמ"ב – 1982 המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה.